Höfundur / Linda Björg Árnadóttir hönnuður og lektor við Listaháskóla Íslands Allir mannslíkamar eru einstakir og mismunandi og engar tvær manneskjur eru nákvæmlega eins . Þegar farið var að fjöldaframleiða tískufatnað var fundið upp stærðarkerfi með það að markmiði að selja tísku til fjöldans . Í dag rúmlega 100 árum eftir að farið var að fjöldaframleiða tískufatnað er ekki til neitt stærðarkerfi sem raunverulega virkar fyrir alla . Stærðarkerfi fjöldaframleidds fatnaðar virkar ekki nema í mestalagi um 60% og það eru ekki til neinar ákveðnar alþjóðlegar stærðir af þeirri augljósu ástæðu að enginn er eins og hugmyndin að setja allt fólk í nokkrar særðir er í raun fáránleg . Stærðakerfi framleidds fatnaðar eins og við þekkjum í dag þjónar fyrst og fremst fjöldaframleiðslunni . Áður en fjöldaframleiðsla tískufatnaðar hófst þá þótti það einfaldlega óhugsandi að ein manneskja gæti passað í föt af annarri . Ef að föt sem höfðu í upphafi verið saumuð til að passa á eina manneskju , áttu að vera notuð af annarri , sem auðvitað var algengt , þá var flíkin tekin í sundur og aðlöguð hinum nýja líkama . Fjöldaframleiddur tískufatnaður verður til í upphafi síðustu aldar en fram að þeim tíma var allur tískufatnaður “ Haute-Couture ” eða sérsaumaður á hvern og einn . Ýmiss annar fatnaður eins og vinnufatnaður var framleiddur í stærðum og seldur tilbúinn en hann var víður og ekki var ætlast til þess að hann ætti að passa vel . Tískufatnaður er vara sem enginn vill eiga á lager vegna þess hve stuttan líftíma hann hefur . Þegar slíkur fatnaður er sýndur í fyrsta skipti þá er einungis til „ prótótýpa “ af flíkinni og bara í einni stærð vegna þess að hann verður ekki framleiddur fyrr en hann er seldur . Þær fyrirsætur sem selja eiga fatnaðinn með því að sýna hann verða einfaldlega að passa í allt sem að að þeim er rétt . Þær verða þess vegna að vera 2 - 3 stærðum minni en flestar „ prótótýpur “ til þess að ekki komi upp sú staða að þær passi ekki í fötin því þá er starfsferli þeirra einfaldlega lokið . Þegar við sjáum ofurgrannar fyrirsætur í fjölmiðlum þá er mikilvægt að muna að þær eru svona grannar fyrst og fremst til þess að passa í hvað sem er en ekki vegna þess að þetta vaxtarlag þyki fallegast eða “ réttast ” . Með tímanum hefur okkur farið að þykja þetta vaxtarlag eftirsóknarvert vegna þess að við sjáum það allsstaðar . Fjöldaframleiðsla tískufatnaðar hefur algerlega jaðarsett langflestar líkamsgerðir og því miður komið þeim skilaboðum á framfæri að aðrir líkamar en hinir “ réttu ” séu á einhvern hátt minna virði . Við verðum að muna að það er fjöldaframleiðslan sem hefur búið til þessa hugmynd . Við erum ekki fjöldaframleidd heldur er hver og einn líkami einstakur . Líkami okkar er alltaf réttur og enginn á að vera jaðarsettur vegna líkama síns .